《石门山》
宋代·陈汝锡

落帆倚芳洲，冷日衔翠壁。沙平野步稳，不费支筇力。

邂逅到幽洞，云水已昏夕。阴崖上苍穹，杳不见辙迹。

岩前月色薄，细路稍有觅。瀑泉号秋声，飞练不计尺。

僧房得少憩，坐久耳方寂。河梁谪仙人，握手见胸臆。

囊无一钱看，志有万里适。拄颊望西山，琢句愈工绩。

同游得二妙，笔障亦劲敌。笑谈颇倾坐，酬唱屡即席。

顾予舌本强，咀嚼觉清液。林泉信幽奇，岁月尤迅亟。

兹游莫辞频，能著几两屐。

作者简介：宋处州缙云人，字师予。幼颖悟，数岁能属文，以诗为黄庭坚所赏。哲宗绍圣四年进士。徽宗崇宁间除提举福建学事。高宗建炎末由直秘阁、两浙转运副使知越州，以职事修举升显谟阁。绍兴二年以违诏科率，责授汝州团练副使，漳州安置。官至浙东安抚使。有《鹤溪集》。